Tupolev Tu-144

Tupolev Tu-144 () yra pirmasis viršgarsinis transportinis lėktuvas. Jo kūrimui vadovavo rusų lėktuvų konstruktorius Aleksejus Tupolevas.

Pirmą kartą Tu-144 prototipas į orą pakilo 1968 m. gruodžio 31 d., dviem mėnesiais anksčiau už prancūzų „Konkordą“ (). Garso greitį viršijo 1969 m. birželio 5 d. ir jau tų pačių metų liepos 15 d. tapo pirmuoju viršgarsiniu keleiviniu lėktuvu, pasiekusiu 2 machų ribą ir greičiausiu oro laineriu istorijoje.

Istorija 

Tu-144 idėją Tarybų Sąjunga pirmą kartą publikavo 1962 m. sausio numerio žurnale „Oro transporto technologija“. Kurti lėktuvas pradėtas 1963 m. liepos 26 d. Plane buvo numatyta pastatyti penkis prototipus per ketverius metus, o pirmasis modelis dienos šviesą išvydo 1966 m.

Nors Tu-144 pakilo anksčiau už „Konkordą“, Tu kūrimas buvo siejamas su pramoniniu šnipinėjimu prieš prancūzų kompaniją Aérospatiale, kuri kūrė „Konkordą“. Kai 1965 m. buvo sulaikytas oficialus Aeroflot atstovas Paryžiuje Sergei Pavlov, pas jį buvo rasti detalūs „Konkordo“ važiuoklės, stabdžių sistemos ir korpuso planai. Kitas Tarybų Sąjungos agentas Sergejus Fabijevas buvo sulaikytas 1977 m. ir turėjo visus „Konkordo“ brėžinius, pavogtus dar 7-o dešimtmečio pradžioje. Tačiau tai buvo tik ankstyvieji „Konkordo“ brėžiniai, iš kurių Tarybų Sąjungos inžinieriai negalėjo sukurti savo lėktuvo.

Tačiau nepaisant išorinių Tu-144 ir „Konkordo“ panašumų, lėktuvai ženkliai skiriasi valdymu, navigacija ir variklių sistemomis. Kai kuriais aspektais Tu-144 technologiškai buvo toliau pažengęs, tačiau skrydžio nuotolis, aerodinaminės savybės, stabdžiai ir variklių valdymas buvo geresni „Konkorde“. Ženkliai skyrėsi Tu ir „Konkordo“ sparnai.

Tu-144 programa patyrė pirmąjį skaudų smūgį, kai Paryžiaus oro parodos metu (1973 m. birželio 3 d.) nukrito ir sudužo Tu-144S modelis. Lėktuvas ore atliko grubų žemyn nukreiptą manevrą. Mėginant ištiesinti lėktuvą ir sumažinti jo staigų nėrimą žemyn, pastarasis dar būdamas ore subyrėjo ir nukrito. Buvo sugriauti 15 pastatų, žuvo 6 įgulos nariai ir 8 civiliai. Dėl ko Tu-144 buvo priverstas atlikti staigų manevrą, nežinoma iki šių dienų.

1978 m. kovo 23 d. Tu-144D patyrus nesekmę ore ir nukritus, 1978 m. birželio 1 d. Aeroflot sustabdė keleivių gabenimą Tu-144 lėktuvais. Transportiniai Tu skrydžiai buvo sustabdyti 1979 m.

Iš viso buvo pagaminta 16 skraidančių Tu-144: prototipas Tu-144, vienas ikiprodukcinis Tu-144S, 9 Tu-144S, penki Tu-144D. Septynioliktas lėktuvas taip ir nebuvo baigtas.

Variantai 

Tu-144S modelis turėjo NK-144 turboventiliatorinius variklius. Vėlesniems Tu-144D modeliams buvo montuojami galingesni RD-36-51 varikliai su efektyvesniu degalų panaudojimu ir ilgesniu tarnavimo laiku.

Charakteristikos (Tu-144LL) 

Pateiktos Tu-144LL modelio su specialiais turboventiliatoriniais varikliais RD-36-51 charakteristikos:

Pagrindinės 

 Įgula: 3
 Talpa: 120-140 keleivių
 Ilgis: 65,50 m
 Sparnų plotis: 28,80 m
 Aukštis: 10,50 m
 Sparnų plotas: 438,0 m²
 Tuščio svoris: 85 000 kg
 Didžiausias svoris: 180 000 kg
 Varomoji jėga: 4 × Kuznetsov NK-144 turboventiliatoriai, 200 kN kiekvienas
 Kuro talpa: 70 000 kg

Eksploatacinės savybės 

 Didžiausias greitis: 2,35 Macho (2 500 km/h)
 Skrydžio greitis: 2,16 Macho (2 300 km/h)
 Skrydžio nuotolis: 6500 km
 Aukščio riba: 18 000 m
 Sparnų apkrova: 410,96 kg/m²

Taip pat skaitykite 

 Concorde

Nuorodos 

 Apie lėktuvą „Tupolev“ tinklalapyje  
 Tinklalapis, skirtas Tu-144 
 TV Video archyvas apie Tu-144 

Tupolev oro laineriai